PARLAMENTUL ROMÂNIEI

CAMERA DEPUTAŢILOR

	Comisia  pentru  cultură, arte, mijloace de informare în masă


RAPORT

asupra propunerii legislative pentru modificarea 

Legii nr. 109/3 mai 2005 privind instituirea indemnizaţiei pentru activitatea de liber-profesionist a artiştilor interpreţi

 sau executanţi din România

Propunerea legislativă pentru modificarea Legii nr. 109/3 mai 2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România a fost transmisă Comisiei cu adresa nr. Pl.-x   370 din 25 aprilie 2006.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru muncă şi protecţie socială şi Comisiei juridice, de disciplină şi imunităţi. S-au primit avize negative din partea Comisiei pentru muncă şi protecţie socială şi Comisiei juridice, de disciplină şi imunităţi. În redactarea raportului, Comisia a ţinut cont de Punctul de vedere al Guvernului, nr. 160/13.01.2006, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare. 

Propunerea legislativă a fost respinsă de Senat, în şedinţa din 18 aprilie 2006, în calitate de primă Cameră sesizată.

Propunerea legislativă a fost dezbătută în şedinţele Comisiei din zilele de 20 şi 27 iunie 2006. 

În conformitate cu prevederile art. 54 şi 55 din Regulamentul Camerei Deputaţilor, republicat, la dezbateri au participat: din partea Guvernului, domnul Ioan Onisei, secretar de stat în cadrul Ministerului Culturii şi Cultelor; domnul Mircia Giurgiu, iniţiatorul propunerii legislative şi domnul Leonard Pădureţ, preşedintele Uniunii Sindicale – Ramura Cultură. 

Iniţiativa legislativă are ca obiect de reglementare acordarea dreptului sindicatelor din ramura culturală, care şi-au dobândit reprezentativitatea conform legii, de a solicita atestarea calităţii de beneficiar al indemnizaţiei pentru activitatea de liber-profesionist a artiştilor interpreţi sau executanţi şi stabilirea perioadei de activitate artistic-interpretativă.

La lucrările Comisiei au fost prezenţi 16 deputaţi, din totalul de 21 membri ai Comisiei. 


Raportul Comisiei a fost adoptat cu unanimitatea voturilor celor prezenţi în sală în momentul votului.


Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea Legii nr. 109/3 mai 2005 privind instituirea indemnizaţiei pentru activitatea de liber-profesionist a artiştilor interpreţi sau executanţi din România. Motivarea respingerii se întemeiază pe faptul că, potrivit dispoziţiilor art. 1 din Legea sindicatelor nr. 54/2003, sindicatele sunt constituite în scopul apărării drepturilor şi promovării intereselor membrilor acestora. Prin urmare, sindicatul reprezentativ nu va putea să depună cerere pentru atestarea calităţii de beneficiar al indemnizaţiei pentru artiştii interpreţi sau executanţi care nu sunt membri ai respectivului sindicat. Sindicatele reprezentative vor putea să depună cererea pentru atestarea calităţii de beneficiar al indemnizaţiei numai pentru persoanele care au dreptul la această indemnizaţie, sunt persoane în activitate şi membri ai sindicatului reprezentativ. Având în vedere că această categorie de persoane este în fapt destul de mică, membrii Comisiei au considerat că nu se justifică acordarea dreptului sindicatului reprezentativ de a solicita atestarea calităţii de beneficiar al indemnizaţiei pentru activitatea de liber-profesionist a artiiştilor interpreţi sau executanţi.

